Komisijos direktyva 97/30/EB
1997 m. birželio 11 d.
derinanti su technikos pažanga Tarybos direktyvą 76/758/EEB dėl motorinių transporto priemonių ir jų priekabų viršutinių gabaritinių, priekinių gabaritinių (šoninių), galinių gabaritinių (šoninių) ir stabdymo signalo žibintų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 96/79/EB [2], ypač į jos 13 straipsnio 2 dalį,
atsižvelgdama į 1976 m. liepos 27 d. Tarybos direktyvą 76/758/EEB dėl valstybių narių įstatymų, reglamentuojančių motorinių transporto priemonių ir jų priekabų viršutinius gabaritinius, priekinius gabaritinius, galinius gabaritinius, stabdymo signalo, dienos ir šoninius gabaritinius žibintus, suderinimo [3] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 10 straipsnį,
kadangi Direktyva 76/758/EEB yra viena iš Direktyva 70/156/EEB įvestos EEB tipo patvirtinimo tvarkos atskirųjų direktyvų; kadangi dėl tos priežasties Direktyvoje 70/156/EEB dėl transporto priemonių sistemų, sudėtinių dalių ir atskirųjų techninių mazgų išdėstytos nuostatos yra taikytinos šiai direktyvai;
kadangi Direktyvoje 70/156/EEB, pirmiausia jos 3 straipsnio 4 dalyje ir 4 straipsnio 3 dalyje, reikalaujama prie kiekvienos atskirosios direktyvos pridėti informacinį dokumentą, į kurį būtų įtraukti tos direktyvos I priedo atitinkami punktai, taip pat pagal VI priedo nuostatas sudarytas tipo patvirtinimo liudijimas, kad tipo patvirtinimą būtų galima kompiuterizuoti; kadangi reikia atitinkamai iš dalies pakeisti Direktyvoje 76/758/EEB numatytus tipo patvirtinimo liudijimus;
kadangi tvarką reikia supaprastinti, siekiant išlaikyti Direktyvos 70/156/EEB 9 straipsnio 2 dalimi nustatytą lygiavertiškumą tarp tam tikrų atskirųjų direktyvų ir atitinkamų Jungtinių Tautų Europos ekonomikos komisijos reglamentų, kai pastarieji yra iš dalies pakeičiami; kadangi pirmiausia reikia kryžminiu palyginimu pakeisti Direktyvos 76/758/EEB techninius reikalavimus Reglamentų Nr. 7, 87 ir 91 reikalavimais;
kadangi į Direktyvos 76/758/EEB taikymo sritį būtina įtraukti dieninius, trečiuosius stabdymo ir gabaritinius šoninius žibintus;
kadangi daroma nuoroda į Tarybos direktyvą 76/756/EEB [4] su paskutiniais pakeitimais, padarytais Komisijos direktyva 97/28/EB [5], ir į Tarybos direktyvą 76/761/EEB [6] su paskutiniais pakeitimais, padarytais Austrijos, Suomijos ir Švedijos stojimo aktu;
kadangi šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/758/EEB iš dalies pakeičiama taip:
1. Pavadinimas pakeičiamas taip:
"dėl valstybių narių įstatymų, reglamentuojančių motorinių transporto priemonių ir jų priekabų viršutinius gabaritinius, priekinius gabaritinius (šoninius), galinius gabaritinius (šoninius), stabdymo signalo, dienos ir šoninius gabaritinius žibintus, suderinimo."
2. 1 straipsnio 1 dalis pakeičiama taip:
"1. Valstybės narės suteikia EB sudėtinės dalies tipo patvirtinimą kiekvienam viršutinių gabaritinių, priekinių gabaritinių (šoninių), galinių gabaritinių (šoninių), stabdymo signalo, dienos ir šoninių gabaritinių žibintų tipui, kuris atitinka atitinkamuose prieduose nustatytus konstrukcijos ir bandymų reikalavimus."
3. 2, 3 ir 4 straipsniai pakeičiami taip:
"2 straipsnis
Valstybės narės kiekvieno pagal 1 straipsnį patvirtinto tipo viršutinių gabaritinių, priekinių gabaritinių (šoninių), galinių gabaritinių (šoninių), stabdymo signalo, dienos ir šoninių gabaritinių žibintų gamintojui suteikia EB sudėtinės dalies tipo patvirtinimo ženklą, kuris atitinka I priedo 3 priedėlyje pateiktus pavyzdžius.
Valstybės narės imasi visų atitinkamų priemonių neleisti, kad būtų naudojami ženklai, dėl kurių pagal 1 straipsnį patvirtinto tipo viršutinius gabaritinius, priekinius gabaritinius (šoninius), galinius gabaritinius (šoninius), stabdymo signalo, dienos ir šoninius gabaritinius žibintus būtų galima supainioti su kitais įtaisais.
3 straipsnis
1. Nė viena valstybė narė dėl su konstrukcija arba veikimo būdu susijusių priežasčių negali uždrausti pateikti į rinką viršutinių gabaritinių, priekinių gabaritinių (šoninių), galinių gabaritinių (šoninių), stabdymo signalo, dienos ir šoninių gabaritinių žibintų, jei tie žibintai turi EB sudėtinės dalies tipo patvirtinimo ženklą.
2. Nepaisant to, valstybė narė gali uždrausti pateikti į rinką EB sudėtinės dalies tipo patvirtinimo ženklą turinčius viršutinius gabaritinius, priekinius gabaritinius (šoninius), galinius gabaritinius (šoninius), stabdymo signalo, dienos ir šoninius gabaritinius žibintus, kurie nuosekliai neatitinka patvirtinto tipo reikalavimų.
Ta valstybė nedelsdama praneša kitoms valstybėms narėms ir Komisijai apie priemones, kurių ji ėmėsi, ir nurodo tokio sprendimo priežastis.
4 straipsnis
Kiekvienos valstybės narės kompetentingos institucijos Direktyvos 70/156/EEB 4 straipsnio 6 dalyje nustatyta tvarka informuoja viena kitą apie visus pagal šią direktyvą suteiktus, atsisakytus suteikti arba panaikintus patvirtinimus."
4. 5 straipsnio 1 dalis pakeičiama taip:
"1. Jei EB sudėtinės dalies tipo patvirtinimą suteikusi valstybė narė nustato, kad tam tikras viršutinių gabaritinių, priekinių gabaritinių (šoninių), galinių gabaritinių (šoninių), stabdymo signalo, dienos ir šoninių gabaritinių žibintų, turinčių tokį patį EB sudėtinės dalies tipo patvirtinimo ženklą, skaičius neatitinka tipo, kurį ta valstybė narė yra patvirtinusi, reikalavimų, ji imasi būtinų priemonių užtikrinti, kad produkcijos pavyzdžiai atitiktų patvirtinto tipo reikalavimus. Tos valstybės kompetentingos institucijos pataria kitų valstybių narių kompetentingoms institucijoms, kokių imtis priemonių, kurias, jeigu nustatytų reikalavimų nuosekliai nesilaikoma, galima griežtinti EB sudėtinės dalies tipo patvirtinimą paskelbiant netekusiu galios. Pirmiau minėtos institucijos imasi tokių pačių priemonių, jeigu kitos valstybės narės kompetentingos institucijos joms praneša apie tokį nustatytų reikalavimų nesilaikymą."
5. 6-9 straipsniai pakeičiami taip:
"6 straipsnis
Pagal nuostatas, priimtas šiai direktyvai įgyvendinti, darant sprendimą atsisakyti viršutiniams gabaritiniams, priekiniams gabaritiniams (šoniniams), galiniams gabaritiniams (šoniniams), stabdymo signalo, dienos ir šoniniams gabaritiniams žibintams suteikti arba anuliuoti EB sudėtinės dalies tipo patvirtinimą ar uždrausti tuos žibintus pateikti į rinką arba juos naudoti, nurodomos išsamios tokio sprendimo priežastys. Apie tokius sprendimus pranešama suinteresuotai šaliai, kuri kartu informuojama apie savo teisių gynimo būdus pagal valstybėse narėse galiojančius įstatymus ir apie laikotarpius, per kuriuos leidžiama pasinaudoti tais savo teisių gynimo būdais.
7 straipsnis
Nė viena valstybė narė negali atsisakyti suteikti transporto priemonei EB tipo arba nacionalinio tipo patvirtinimo dėl su viršutiniais gabaritiniais, priekiniais gabaritiniais (šoniniais), galiniais gabaritiniais (šoniniais), stabdymo signalo, dienos ir šoniniais gabaritiniais žibintais susijusių priežasčių, jeigu jie turi EB sudėtinės dalies tipo patvirtinimo ženklą ir yra įmontuoti pagal Direktyvoje 76/756/EEB nustatytus reikalavimus.
8 straipsnis
Jokia valstybė narė negali atsisakyti arba uždrausti parduoti, registruoti, pradėti eksploatuoti arba naudoti kokios nors transporto priemonės dėl su viršutiniais gabaritiniais, priekiniais gabaritiniais (šoniniais), galiniais gabaritiniais (šoniniais), stabdymo signalo, dienos ir šoniniais gabaritiniais žibintais susijusių priežasčių, jeigu jie turi EB sudėtinės dalies tipo patvirtinimo ženklą ir yra įmontuoti pagal Direktyvoje 76/756/EEB nustatytus reikalavimus.
9 straipsnis
Šioje direktyvoje "transporto priemonė" - tai bet kokia motorinė transporto priemonė, skirta naudoti kelyje, su kėbulu arba be jo, turinti bent 4 ratus, kurios maksimalus konstrukcinis greitis viršija 25 km/h, ir jos priekabos, išskyrus transporto priemones, važiuojančias bėgiais, žemės ir miško ūkio traktorius ir visą mobiliąją įrangą."
6. Priedai keičiami pagal šios direktyvos priedą.
2 straipsnis
1. Nuo 1998 m. sausio 1 d. arba, jei 3 straipsnyje nurodyti tekstai bus paskelbti vėliau kaip 1997 m. liepos 1 d. - praėjus šešiems mėnesiams nuo tų tekstų paskelbimo dienos, valstybės narės neturi teisės dėl su viršutiniais gabaritiniais, priekiniais gabaritiniais (šoniniais), galiniais gabaritiniais (šoniniais), stabdymo signalo, dienos ir šoniniais gabaritiniais žibintais susijusių priežasčių:
- atsisakyti tam tikram transporto priemonių arba pirmiau minėtų žibintų tipui suteikti EB tipo patvirtinimą arba nacionalinį tipo patvirtinimą,
- uždrausti registruoti, prekiauti arba pradėti eksploatuoti transporto priemones arba prekiauti ar pradėti eksploatuoti viršutinius gabaritinius, priekinius gabaritinius (šoninius), galinius gabaritinius (šoninius), stabdymo signalo, dienos ir šoninius gabaritinius žibintus,
jei tie žibintai atitinka Direktyvos 76/758/EEB su pakeitimais, padarytais šia direktyva, reikalavimus ir yra įmontuoti į transporto priemones pagal Direktyvoje 76/756/EEB nustatytus reikalavimus.
2. Nuo 1998 m. spalio 1 d. valstybės narės:
- nebeišduoda EB tipo patvirtinimo,
- gali atsisakyti suteikti nacionalinį tipo patvirtinimą
bet kuriam transporto priemonių tipui dėl su viršutiniais gabaritiniais, priekiniais gabaritiniais (šoniniais), galiniais gabaritiniais (šoniniais), stabdymo signalo, dienos ir šoniniais gabaritiniais žibintais susijusių priežasčių arba bet kuriam viršutinių gabaritinių, priekinių gabaritinių (šoninių), galinių gabaritinių (šoninių), stabdymo signalo, dienos ir šoninių gabaritinių žibintų tipui, jei jis neatitinka Direktyvos 76/758/EEB su pakeitimais, padarytais šia direktyva, reikalavimų.
3. Nuo 1999 m. spalio 1 d. Direktyvos 70/156/EEB 7 straipsnio 2 dalies tikslais galioja Direktyvos 76/758/EEB su pakeitimais, padarytais šia direktyva, reikalavimai, susiję su viršutiniais gabaritiniais, priekiniais gabaritiniais (šoniniais), galiniais gabaritiniais (šoniniais), stabdymo signalo, dienos ir šoniniais gabaritiniais žibintais.
4. Nepaisant šio straipsnio 2 ir 3 dalių, valstybės narės toliau išduoda EB tipo patvirtinimą viršutiniams gabaritiniams, priekiniams gabaritiniams (šoniniams), galiniams gabaritiniams (šoniniams), stabdymo signalo, dienos ir šoniniams gabaritiniams žibintams, naudojamiems kaip pakaitinės dalys ir leidžia prekiauti jais ir pradėti eksploatuoti pagal ankstesnes Direktyvos 76/758/EEB versijas, jei tokie žibintai:
- skirti įmontuoti į jau naudojamas transporto priemones,
- atitinka tos direktyvos, kuri buvo taikoma pirmą kartą užregistruojant tas transporto priemones, reikalavimus.
3 straipsnis
II, III ir IV priedų 2.1 punktuose nurodytos JT-EEK Reglamentų Nr. 7, 87, 91 teksto dalys ir priedai paskelbiami Europos Bendrijų oficialiajame leidinyje iki 1997 m. liepos 1 d.
4 straipsnis
1. Valstybes narės priima įstatymus ir kitus teisės aktus, kurie, įsigalioję iki 1998 m. sausio 1 d., įgyvendina šia direktyvą; tačiau, jei 3 straipsnyje nurodyti tekstai bus paskelbti vėliau kaip 1997 m. liepos 1 d., valstybės narės imasi laikytis šio įsipareigojimo praėjus šešiems mėnesiams nuo tų tekstų paskelbimo dienos. Jos nedelsdamos apie tai praneša Komisijai.
Jos taiko šias nuostatas nuo 1998 m. sausio 1 d., tačiau, jei 3 straipsnyje nurodyti tekstai bus paskelbti vėliau kaip 1997 m. liepos 1 d. - nuo tų tekstų paskelbimo dienos.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1997 m. birželio 11 d.